C 217/30

Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2022/C 217/06)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene dostupan je u Komisijinoj bazi podataka eAmbrosia.

JEDINSTVENI DOKUMENT

„Cordero Manchego”

EU br.: PGI-ES-0047-AM03 – 1.12.2020

ZOI ( ) ZOZP (X)

1. Ime

„Cordero Manchego”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i klaonički proizvodi)

3.2. Opis proizvoda na koji se odnosi naziv iz točke 1.

Svježe meso, dobiveno isključivo od janjadi pasmine Manchego, bez obzira na spol. Trupovi kategorija „Ekstra” i „First”, mase od 10 do 15 kg za vrstu „Recental” (mlade janjadi) ili od 5 do 8 kg za vrstu „Lechal” (mliječna janjad) (1 kg manje ako je bez glave i bez utrobe), s izduženim profilom, blago zaobljenim obrisima i skladnim omjerima. Meso je krto do umjereno masno. Mast je kremasto bijele boje i čvrste konzistencije. Meso je blijedoružičaste boje, vrlo je meko i sočno te ima vrlo ugodan miris.

3.3. Hrana (samo za proizvode životinjskog podrijetla) i sirovine (samo za prerađene proizvode)

Janjad se hrani u staji majčinim mlijekom uz nadopunu ad libitum, žitnom slamom i koncentriranom hranom koju je odobrilo Regulatorno vijeće sve dok, nakon odbijanja mlijeka, ne bude u mogućnosti hraniti se isključivo žitnom slamom i navedenom koncentriranom hranom.

3.4. Posebni proizvodni postupci koji se moraju provesti na definiranom zemljopisnom području

Uzgoj i tov janjadi mora se odvijati na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Na trupove zaštićene oznakom ZOZP-a neizbrisivom se tintom stavlja kratica „CM” na noge, lopatice i prsa te se dodaje etiketa s pojedinačnim brojem i logotip ZOZP-a „Cordero Manchego”. Boja se razlikuje ovisno o vrsti proizvoda „Cordero Manchego” [Recental (mlada janjad) ili Lechal (mliječna janjad)].

Logotip Regulatornog vijeća za oznaku ZOZP proizvoda „Cordero Manchego” vrste „Recental” (mlada janjad)

Logotip Regulatornog vijeća za oznaku ZOZP proizvoda „Cordero Manchego” vrste „Lechal” (mliječna janjad)

4. Sažeta definicija zemljopisnog područja

Područje proizvodnje ili uzgoja na kojem se uzgaja pasmina Manchego obuhvaća zemljopisno područje La Mancha, koje obuhvaća sljedeća područja:

1. Albacete: Mancha, Manchuela, Centro i Almansa.

2. Ciudad Real: Mancha, Campo de Calatrava i Campo de Montiel.

3. Cuenca: Manchuela, Mancha Baja i Mancha Alta.

4. Toledo: La Mancha S površinom od 79 230 km2 Castile-La Mancha treća je najveća autonomna zajednica u Španjolskoj

5. Povezanost sa zemljopisnim područjem

Povezanost ZOZP-a „Cordero Manchego” [i zemljopisnog područja] temelji se na svojstvima svježeg mesa isključivo od janjadi pasmine Manchego. Meso je krto do umjereno masno, a mast je kremastobijele boje i čvrste konzistencije. Boja mesa je svjetloružičasta. Vrlo je meko i sočno te ima vrlo ugodan miris.

5.1. Posebnosti zemljopisnog područja

La Mancha je staro rimsko polje esparta, koje su Arapi nazivali „Manyá”, što znači „bez vode”. Ta dva naziva jasno odražavaju prirodu te regije.

Iako se tradicionalno smatra ravnim područjem, čiji je najkarakterističniji dio prirodna regija La Mancha, pokrajina Castilla-La Mancha zapravo obuhvaća visoravan ispresijecanu planinama od kojih se dvije trećine nalaze na nadmorskoj visini iznad 600 metara i čiji se niti jedan dio ne nalazi na nadmorskoj visini manjoj od 200 metara. Dakle, riječ je o kraju u kojem prevladavaju ravna i visoka područja te planinska područja na rubnim dijelovima, ali i u unutrašnjosti regije, što utječe na veliku topografsku i okolišnu raznolikost.

S geološkog stajališta, riječ je o ravnom području punom sedimenata iz razdoblja miocena, na nadmorskoj visini od 650 do 800 metara. Budući da je područje ravno, u kišnim razdobljima stvaraju se velike plitke lokve i bazeni u kojima se voda neko vrijeme zadržava.

Glavni vodeni tokovi su rijeka Tagus, gornji tok rijeke Guadiana, gornji i srednji tok rijeke Júcar, Záncara, Cigüela, Jabalón i Riánsares koji se, iako im se količine vode znatno razlikuju, u velikoj mjeri koriste za navodnjavanje, osobito posljednjih godina kada su stvorene velike navodnjene površine.

Analiza prosječnih godišnjih temperatura za četiri naselja u regiji pokazuje da najviše apsolutne temperature mogu biti veće od 35 °C u ljetnim mjesecima. Najtopliji mjesec je srpanj te tada prosječna temperatura može porasti na čak 25 °C.

Prosječna godišnja količina padalina obično iznosi blizu 400 mm, u usporedbi s prosjekom od 600 mm za cijelu Španjolsku. Osim što su oskudne, padaline su i neravnomjerno raspoređene. To je prije svega rezultat činjenice da količina padalina znatno varira od godine do godine, što znači da količine padalina u klimatskim ciklusima mogu biti vrlo različite. Drugi je razlog godišnja raspodjela padalina; ljeto se ističe kao najsušnije razdoblje, s jedva 10 do 15 % godišnjih padalina. S druge strane, proljeće i jesen uglavnom su najkišnija razdoblja.

5.2. Posebnost proizvoda

Zahvaljujući raznolikoj prehrani janjadi koja se postiže ispašom u suhim područjima i osobitostima pasmine kao takve, dobiva se meso posebnih karakteristika u smislu sočnosti, boje i okusa, koje su povezane s njegovim podrijetlom:

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Pasmina Manchego autohtona je pasmina ovaca koja je odavno prilagođena ovoj regiji te je jedna od njezinih glavnih izvora bogatstva. Sačuvala je svoju čistoću i nije bila križana s drugim pasminama te se s vremenom prilagodila ispaši u suhim područjima. Životinje ove pasmine prije svega iskorištavaju prirodne resurse koji su im na raspolaganju (biljke, livade, krmivo, ugar, strništa i makiju); raznolika prehrana i posebnosti same pasmine daju meso posebnih karakteristika u smislu sočnosti, boje i okusa, što je povezano s njegovim podrijetlom.

Janjad pasmine Manchego već se odavno prodaje na tržištu. Kroz stoljeća su uzgajivačke prakse i prakse tovljenja podigle kvalitetu tog tradicionalnog mesa regije La Mancha na najvišu razinu.

Upućivanje na objavljenu specifikaciju proizvoda

https://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CM_Modificado_20200619.pdf

(1) SL L 179, 19.6.2014., str. 17.